Document ID: /fineweb-2-swissfilter-quality_10-filterrobots/filtered/02038.jsonl.gz/1169

- Rainer E. Gut, l’anteriur president da la Credit Suisse, è mort.
- La banca UBS che ha surpiglià la CS ha confermà envers l'agentura da novitads Keystone-SDA in'annunzia da la «Neue Zürcher Zeitung» (NZZ).
Gut era naschì l’onn 1932 sco figl dal directur da la banca chantunala da Zug. El ha tschernì la medema branscha sco ses bab ed ha cumenzà sia carriera professiunala en il mund da las finanzas da New York. Il 1973 è el daventà commember da la direcziun da l'instituziun svizra da credit SKA, davent dal 1982 presidiescha el sco president dal cussegl d'administraziun.
L'institut da credit è sa transfurmà ad in concern da bancas cun il num «Credit Suisse Group». El ha integrà tranter auter la banca d'investment americana First Boston, la banca Leu e las Assicuranzas Winterthur. A medem temp èn daventadas victimas millis plazzas da lavur en connex cun las mesiras da raziunalisaziun.
Da la CS tar Nestlé
Gut ha demissiunà sco president dal cussegl administrativ da la CS, ma è restà anc fin dal 2023 president d'onur. Gut ha survegnì mandats d'ulteriuras interpresas internaziunalas, p.ex. tar la Swiss Re, tar la Swissair o tar Nestlé. Il concern da mangiativas ha presidià el dals onns 2000 fin 2005. Gut tutgava tar ils umens cun la pli grond'influenza da l'economia svizra. Savens ha el tratg ils fils en il zuppà e quai ha er dà ad el la reproscha da sfigurar.